b"\n_START_ARTICLE_\nMarci\xc3\xa0\n_START_SECTION_\nJoventut\n_START_PARAGRAPH_\nEls seus or\xc3\xadgens s\xc3\xb3n poc coneguts. Va n\xc3\xa9ixer a Tr\xc3\xa0cia o a Il\xc2\xb7l\xc3\xadria probablement l'any 396, o potser el 392. El seu pare era militar i, de molt jove, Marci\xc3\xa0 continu\xc3\xa0 la tradici\xc3\xb3 familiar. Comen\xc3\xa7\xc3\xa0 la seva carrera de soldat a Filippopolis, a Tr\xc3\xa0cia. Particip\xc3\xa0 en la guerra contra els perses el 421-422 i en la ruta cap a orient va caure malalt a L\xc3\xadcia; en aquella \xc3\xa8poca devia tenir el rang de trib\xc3\xba i comandant de la seva unitat._NEWLINE_Ben aviat ascend\xc3\xad fins a ser domesticus, el segon al servei dels generals Ardabur i Flavi Ardabur Aspar. Va ser fet pres pels v\xc3\xa0ndals el 431 en una batalla a prop d'Hipona. La hist\xc3\xb2ria segons la qual el rei v\xc3\xa0ndal Genseric li hauria predit la seva accessi\xc3\xb3 al tron \xc3\xa9s una llegenda. Sota la influ\xc3\xa8ncia dels generals Ardabur i Aspar va deixar la carrera militar per ser senador. La seva carrera \xc3\xa9s poc coneguda fins al 450 a partir de la mort accidental de l'emperador Teodosi II.\n_START_SECTION_\nAscens al tron\n_START_PARAGRAPH_\nLa successi\xc3\xb3 de Teodosi era incerta, ja que l'emperador difunt no deix\xc3\xa0 m\xc3\xa9s que una filla, Eud\xc3\xb2cia, que estava casada amb Valentini\xc3\xa0 III, l'emperador d'Occident. Pulqu\xc3\xa8ria, germana de Teodosi, que ja havia fet de consellera del seu germ\xc3\xa0, va assumir el poder, per\xc3\xb2 no estava ben vist que una dona govern\xc3\xa9s en solitari i la situaci\xc3\xb3 va ser provisional. Un mes m\xc3\xa9s tard, sembla que per recomanaci\xc3\xb3 d'Aspar, que no podia ser emperador a conseq\xc3\xbc\xc3\xa8ncia dels seus or\xc3\xadgens b\xc3\xa0rbars i del seu arrianisme, per\xc3\xb2 que tenia molta influ\xc3\xa8ncia entre els senadors, es va casar amb Marci\xc3\xa0. L'acord del senat imperial va ser llavors una formalitat i el 25 d'agost del 450 la mateixa Pulqu\xc3\xa8ria pos\xc3\xa0 la corona imperial a Marci\xc3\xa0. El fet que aquest es compromet\xc3\xa9s a respectar la virginitat de l'emperadriu, que tenia prop de cinquanta anys, \xc3\xa9s una mostra del car\xc3\xa0cter pol\xc3\xadtic del matrimoni. Les dues \xc3\xbaniques filles de Marci\xc3\xa0, nascudes d'un matrimoni anterior, van ser r\xc3\xa0pidament casades: una anomenada Euf\xc3\xa8mia, amb el futur emperador d'Occident Procopi Antemi, i l'altra, Em\xc3\xadlia, amb Grontus, fill d'\xc3\x80tila. Pulqu\xc3\xa8ria va morir el 453 i ell va continuar governant en solitari.\n_START_SECTION_\nRelaci\xc3\xb3 amb els huns\n_START_PARAGRAPH_\nEl regnat de Marci\xc3\xa0 comen\xc3\xa7\xc3\xa0 per un canvi immediat de pol\xc3\xadtica envers els huns i el seu cap \xc3\x80tila. Al final del regnat de Teodosi II el ministre Crysafi havia estat l'arquitecte d'una pol\xc3\xadtica consistint a ingressar un important tribut a la confederaci\xc3\xb3 dels huns per evitar la invasi\xc3\xb3 de l'imperi. Tot just acabada la coronaci\xc3\xb3 de Marci\xc3\xa0, Crysafi fou assassinat o executat. Marci\xc3\xa0 rebutj\xc3\xa0 continuar pagant el tribut, decisi\xc3\xb3 que va rebre el suport de l'aristocr\xc3\xa0cia. \xc3\x80tila conscient que les seves tropes no podrien prendre la ciutat fortificada de Constantinoble, va girar la seva atenci\xc3\xb3 cap a l'Imperi d'Occident: el 451 va atacar la G\xc3\xa0l\xc2\xb7lia i el 452 It\xc3\xa0lia, que representaven una presa rica i menys resistent que l'Imperi d'Orient._NEWLINE_Marci\xc3\xa0 no va deixar sols davant el perill als ciutadans d'occident i va enviar tropes per ajudar a Valentini\xc3\xa0 III, atacant les defenses dels huns als Balcans. En aquesta intervenci\xc3\xb3 va tenir a veure sens dubte, m\xc3\xa9s que la intervenci\xc3\xb3 del papa Lle\xc3\xb3 I, la brusca retirada d'It\xc3\xa0lia dels huns. Sembla que \xc3\x80tila estava considerant fer una expedici\xc3\xb3 sobre l'Imperi d'Orient quan va morir de forma sobtada i brutal en la seva nit de noces, el 453.\n_START_SECTION_\nPol\xc3\xadtica militar\n_START_PARAGRAPH_\nDurant el regnat de Marci\xc3\xa0 van haver poques expedicions militars significatives, nom\xc3\xa9s es recorden dues: l'any 452 contra les tribus \xc3\xa0rabs a S\xc3\xadria i Egipte; i l'any 456 a la frontera d'Arm\xc3\xa8nia per sufocar unes revoltes a la zona fronterera. Llevat de la intervenci\xc3\xb3 als Balcans, va interferir poc en els assumptes de l'Imperi d'Occident, fins al punt de permetre el saqueig de Roma pels v\xc3\xa0ndals. Despr\xc3\xa9s d'aquest desgraciat esdeveniment va enviar una ambaixada a Genseric per demanar la tornada de la v\xc3\xaddua de Valentini\xc3\xa0 III i de les seves filles, que havia segrestat. La tornada no es va aconseguir fins a set anys m\xc3\xa9s tard el 464 sota el regnat de Lle\xc3\xb3 I._NEWLINE_Aquesta pol\xc3\xadtica poc bel\xc2\xb7licista, i una s\xc3\xa0via pol\xc3\xadtica fiscal (anul\xc2\xb7laci\xc3\xb3 de deutes) i pressupost\xc3\xa0ria, permeteren a Marci\xc3\xa0 deixar un tresor en excedent a la seva mort.\n_START_SECTION_\nActivitat legislativa\n_START_PARAGRAPH_\nL'emperador va abolir la collatio glebalis una taxa sobre els propietaris de terres. Tamb\xc3\xa9 va lluitar contra la corrupci\xc3\xb3 i en particular contra la compra dels c\xc3\xa0rrecs administratius. El fet que un dels seus successors, Anastasi I, adopt\xc3\xa9s la mateixa pol\xc3\xadtica demostra que el problema de la corrupci\xc3\xb3 estava molt arrelat. _NEWLINE_Marci\xc3\xa0 va anul\xc2\xb7lar tamb\xc3\xa9 una disposici\xc3\xb3 que datava del temps d'August i havia estat confirmada per Constant\xc3\xad I el Gran que prohibia a un membre de la classe senatorial casar-se amb una dona lliure d'una categoria social modesta. Aquesta anul\xc2\xb7laci\xc3\xb3, va ser confirmada el 520 per Just\xc3\xad I per afavorir el matrimoni del seu nebot Justini\xc3\xa0 amb Teodora.\n_START_SECTION_\nPol\xc3\xadtica religiosa\n_START_PARAGRAPH_\nMarci\xc3\xa0 va convocar el Concili de Calced\xc3\xb2nia (451) on va triomfar la fe cat\xc3\xb2lica, es va condemnar el nestorianisme i els pensadors monofisites. Aquest concili va desagradar al papa Lle\xc3\xb3 I perqu\xc3\xa8 suposava posar en evid\xc3\xa8ncia el frac\xc3\xa0s del Segon Concili d'Efes de l'any 449. En aquest concili es van definir les jurisdiccions religioses que van passar de ser di\xc3\xb2cesis a ser patriarcats, cosa que el papa no va voler recon\xc3\xa8ixer en un principi. El 453 va reprimir una insurrecci\xc3\xb3 dels monjos palestins i va imposar l'arquebisbe Proteri a Alexandria despr\xc3\xa9s d'una s\xc3\xa8rie de religiosos problem\xc3\xa0tics, entre ells Di\xc3\xb2scor d'Alexandria.\n_START_SECTION_\nMort i successi\xc3\xb3\n_START_PARAGRAPH_\nMarci\xc3\xa0 va morir el gener de l'any 457, aparentment d'una gangrena que s'havia manifestat als peus a conseq\xc3\xbc\xc3\xa8ncia d'un llarg pelegrinatge religi\xc3\xb3s. Va ser, juntament a la seva esposa, canonitzat per l'Esgl\xc3\xa9sia grega el 17 de febrer. Sembla que havia deixat com a hereu al seu gendre, l'emperador d'Occident Procopi Antemi, per\xc3\xb2 aix\xc3\xb2 suposaria tornar a unir els dos imperis sota un sol home. Per evitar que aix\xc3\xb2 pass\xc3\xa9s, el mateix Aspar que va procurar el seu nomenament va impulsar el nomenament del seu successor, Flavi Valeri Lle\xc3\xb3, convencent al senat dels desavantatges d'unir els dos territoris. El successor escollit era un militar que havia estat al servei d'Aspar i del qual s'esperava que fos un governant titella sota les ordres d'Aspar."